DOI: 10.14457/tu.the.2022.270
title: แผนธุรกิจ เว็บไซต์แนะแนวอาชีพและเส้นทางอาชีพในอนาคต

description: การเลือกอาชีพที่ต้องการทำยังคงเป็นคำถามสำคัญสำหรับนักเรียนและนักศึกษา ทั้งที่กำลังศึกษาและจบการศึกษาแล้ว โดยในระหว่างปี พ.ศ. 2564 - 2565 มีนักเรียนเตรียมสอบ GAT-PAT อยู่ที่ 1,340,835 คน ในปี พ.ศ. 2564 และ 1,304,030 คน ในปี พ.ศ. 2565 แสดงให้เห็นถึงปริมาณของนักเรียนที่กำลังสอบคัดเลือกเพื่อเข้าศึกษาต่อในระดับในมหาวิทยาลัยมีจำนวนมาก และจะเติบโตไปเป็นแรงงานเพื่อพัฒนาเศรษฐกิจไทยในอนาคต อีกทั้งสภาวะเศรษฐกิจไทยตั้งแต่ต้นปี พ.ศ. 2563 ที่ได้รับผลกระทบจากการแพร่ระบาดของโควิด 19 ส่งผลให้กำลังซื้อในภาพรวมของคนไทยลดลง การลงทุนในการศึกษาจึงต้องมีการวางแผนเส้นทางอาชีพที่ชัดเจน เพื่อลดต้นทุนการศึกษาของนักเรียนและช่วยประหยัดค่าใช้จ่ายให้ผู้ปกครอง ปัญหาสำคัญมาจากการเรียนการสอนในวิชาแนะแนวในปัจจุบัน ไม่เอื้ออำนวยให้ครูแนะแนวสามารถดูแลและแนะแนวทางด้านอาชีพแก่เด็กนักเรียนได้อย่างมีประสิทธิภาพ อีกทั้งข้อมูลนอกห้องเรียนในการแนะนำอาชีพยังคงกระจัดกระจาย ส่งผลให้ให้นักเรียนและนักศึกษาไม่สามารถตัดสินใจเลือกเส้นทางอาชีพในอนาคตได้เหมาะกับความต้องการและตอบสนองต่อเป้าหมายที่วางไว้เท่าที่ควร ผู้จัดทำจึงเห็นถึงโอกาสเชิงธุรกิจในการก่อตั้ง Propath เว็บไซต์แนะแนวอาชีพและเส้นทางอาชีพในอนาคต ที่มุ่งเน้นไปที่การค้นหาตัวเองและการแนะแนวเส้นทางอาชีพให้กับผู้ใช้งาน โดยทำหน้าที่เป็นสื่อกลางระหว่างผู้เรียน สถาบันการศึกษา และตลาดแรงงาน โดยมีฟีเจอร์สำคัญ ได้แก่ 1) Personal Assistant ระบบผู้ช่วยส่วนตัวที่จะค่อยให้คำปรึกษาและแนะแนวทางอาชีพ ให้ความรู้ในด้านอาชีพและการเลือกเส้นทางอาชีพ รวมถึงเป็นผู้จัดตารางการเรียนรู้ เพื่อให้ตอบสนองต่อการสอบแข่งขัน และการสมัครงาน 2) Career Path Simulator ระบบการแนะแนวเส้นทางอาชีพอัจฉริยะ ที่ใช้ AI ในการประมวลผลข้อมูลส่วนบุคคล ทั้งด้านบุคลกภาพ ความรู้ด้านวิชาการ และทักษะที่ใช้ในการแข่งขัน ร่วมกับข้อมูลของอาชีพที่ต้องการ โดยใช้ข้อมูลลักษณะงานและคุณสมบัติของผู้ทำงาน ตามที่ผู้ประกอบการและตลาดแรงงานต้องการ เพื่อนำไปพัฒนาแนวทางการปรับปรุงและพัฒนา พร้อมทั้งเสนอสถาบันการศึกษาหรือแหล่งเรียนรู้เสริมทักษะ ในการปรับปรุงพัฒนาตัวเอง อีกทั้งคอยติดตามความคืบหน้า และแจ้งเตือนผลการพัฒนา รวมไปถึงการจับคู่สมัครงานกับหน่วยงานที่มีความเหมาะสมกับผู้เรียน 3) สื่ออนิเมชั่น บทความทางวิชาการ และข่าวสาร ด้านการแนะแนวอาชีพและข้อมูลอาชีพต่าง ๆ ที่ลงรายละเอียดถึงข้อมูลคำบรรยายลักษณะงาน (Job Description) คุณสมบัติของบุคลากร (Job Specification) ชุดทักษะ (Skillset) และสมรรถนะหลัก (Core Competency) ที่เป็นปัจจุบันมากที่สุด ซึ่งออกแบบมาให้เข้าใจง่ายทั้งเด็กและผู้ใหญ่ โดยธุรกิจ Propath มีการทำการตลาดที่มีประสิทธิภาพและตรงกับกลุ่มเป้าหมายผ่านทาง Search Engine Marketing และ social media แพลตฟอร์มต่างๆ ที่ได้รับความนิยม รวมไปถึงการออกงานนิทรรศการด้านการศึกษา และนวัตกรรมและเทคโนโลยี ซึ่งเป็นการส่งสารถึงผู้เรียน สถาบันการศึกษา และตลาดแรงงานได้อย่างครบถ้วน แผนธุรกิจฉบับนี้จัดทำขึ้นเพื่อวิเคราะห์โอกาสทางธุรกิจ ครอบคลุมทั้งภาพรวมอุตสาหกรรม ปัจจัยภายนอกและภายใน แนวโน้มอุตสาหกรรมเทคโนโลยีการศึกษา (Educational Technology: Edtech) ในอนาคต การวิเคราะห์กลุ่มเป้าหมาย การวางแผนการดำเนินกิจกรรมด้านการตลาด รายละเอียดการดำเนินงานต่าง ๆ การบริหารทรัพยากรบุคคล และการวิเคราะห์ความคุ้มค่าการลงทุนและความเป็นไปได้ของโครงการ จากการศึกษาความเป็นไปได้ของโครงการและผลการเงินตลอดระยะเวลา 5 ปี พบว่า โครงการต้องใช้เงินลงทุน 40 ล้านบาท โดยในสถานการณ์ปกติ (Base Case) มีมูลค่าปัจจุบันสุทธิ (NPV) เท่ากับ 12,048,393.21 บาท และมีอัตราผลตอบแทนภายในของโครงการ (IRR) เท่ากับ 73.25% ซึ่งมีค่าสูงกว่าต้นทุนทางการเงิน (WACC) ที่มีค่าเท่ากับ 10.25% และมีระยะเวลาคืนทุน (Payback Period) เท่ากับ 1 ปี 8.5 เดือน ซึ่งต่ำกว่าที่กิจการตั้งเป้าหมายไว้ที่ 3 ปี ซึ่งแสดงให้เห็นถึงศักยภาพของธุรกิจ และความคุ้มค่าในการลงทุน